Daina (Ar skauda man širdį?)
Ar skauda man širdį? Oi ne, oi ne! 
Gegutė kukuoja „ku kū“ miške; 
Kukuoja-dejuoja ir širdį griaudina, 
Lyg tartum į girią, į tamsią, vadina 
Ir tiek man pasako slapčia. 

Taip žmonės atšalę! Nuo jų toliau 
Man, rodosi, būtų vienai lengviau. 
Tik gaila man būtų vien rūtų darželio 
Ir vieno, tik vieno kaip uosio bernelio! 
Oi būtų kas dieną griaudžiau! 

Ar krinta? ar žiba aušros rasa? 
Ar vien ašarėlė gaili, karšta? 
Nenoriu nei aukso, nei rūbų šilkinių, - 
Kodėl gi tų ašarų, tų sidabrinių, 
Užtvenkt negaliu niekada? 

Gegute-sesute! oi ko? dėl ko 
Tu man neatspėsi, ar aš ryto 
Liūdėsiu-dejuosiu kaip tu po giraitę? 
Atmint ar atmins kas mergaitę-našlaitę? 
Vienai ar begrįžti namo? 

Maironis
Eilėraščiai